ተጠባቂው የሊቨርፑል እና የቶተነሃም ፍልሚያ
በየነ
የእንግሊዝ ፕሪሚየር ሊግ የ32ኛው ሳምንት ጨዋታዎች ነገ፣ ዕሁድና ሰኞ የሚካሄዱ ሲሆን፤ የሊጉ የሳምንቱ ትልቁ ጨዋታ <<ቀያዮቹን>>
ሊቨርፑልና <<ስፐርሶቹን>>
ቶተነሃም ሆትስፐር የሚያገናኘው ግጥሚያ ዕሁድ በአንፊልድ ስታዲየም ከምሽቱ አስራ ሁለት ሰዓት ተኩል ይካሄዳል። ጨዋታውን ተጠባቂ የሚያደርገው የመርሲ ሳይዱ ሊቨርፑል እንደአዲስ ከተዋቀረ ከ22 ዓመታት ወዲህ የሊጉን ዋንጫ ለማንሳት በመነሳቱ ሲሆን፤ በያዝነው የውድድር ዓመት ቀያዮቹ የሊጉን ዋንጫ ለማንሳት ከመቼውም ጊዜ የተሻለ የተጫዋች ስብስብ ይዞ የተሻለ ወቅታዊ አቋም ላይ ይገኛል። በመሆኑም
ቀያዮቹ በሊጉ የደረጃ ሰንጠረዥ አናት ላይ የሚገኙ ሲሆን፤ ነገር ግን <<ውሃ ሰማያዊዎቹ>>
ማንቸስተር ሲቲ ተስተካከይ አንድ ጨዋታ እያለው ከሊቨርፑል በሁለት ነጥብ ዝቅ ብሎ መቀመጡ ሊቨርፑል በቶተነሃም የሚሸነፍ ከሆነ መሪነቱን ለውሃ ሰማያዊዎቹ የሚለቅና የዋንጫ ተስፋው አጣብቂኝ ውስጥ ስለሚገባ ከቶተነሃም ጋር የሚያደርገው ጨዋታ ተጠባቂ እንዲሆን አድርጎታል። በሌላ በኩል ቶተነሃም ሆትስፐርስ በሊጉ የደረጃ ሰንጠረዥ ከአንድ እስከ አራት ያለውን ደረጃ ይዞ ለማጠናቀቅ ይህን ግጥሚያ ማሸነፍ ግድይለዋል። ምክንያቱም በዚህ ጨዋታ ቶተነሃሞች ነጥብ የሚጥሉ ከሆነና አርሴናልና ማንቸስተር ዩናይትድ ያለባቸውን ጨዋታ የሚያሸንፉ ከሆነ ሦስተኛ ደረጃነቱን ለ<<መድፈኞቹ>> የሚለቅ ሲሆን፤ ከ<<ቀያይ ሰይጣኖቹ>>
ጋር በዕኩል 61 ነጥብ በጎል ክፍያ ተበላልጠው አራተኛና አምስተኛ ደረጃን የሚይዙ ይሆናል። ስለዚህ
ቶተነሃሞች የሦስተኛ ደረጃን ላለመልቀቅና ከአርሴናልና ከማንቸስተር ዩናይትድ ጋር ያለውን የነጥብ ልዩነት ለማስፋት ከሊቨርፑል ጋር የሚያደርጉት ትንቅንቅ ጨዋታውን ተጠባቂ እንዲሆን አድርጎታል። ከዚህ ባለፈ ‹‹ጨዋታውን ማን ያሸንፋል›› የሚለውን ለመገመት በጣም አዳጋች ያደረገው፤ ባለፉት የውድድር ዓመታት ‹‹ቀያዮቹ›› በሜዳቸው በቶተነሃም ያለመሸነፍ ሪከርዳቸው ሰፊ በመሆኑ ነው። ነገር ግን ከቅርብ ጊዜ ወዲህ ሁለቱ ክለቦች በተገናኙበት ጨዋታ የስፐርሶች የማሸነፍ ስነልቦና ከፍ እያለ መምጣቱና በያዝነው የውድድር ዓመት ስፐርሶቹ ባለፉት ጊዜያት ከሜዳቸው ውጪ ያደረጉትን ስምንት ጨዋታዎች በመድፈኞቹ ብቻ አራት ለሁለት የሽንፈትን ጽዋ ሲጎነጩ ሌሎቹን ጨዋታዎች በበላይነት ማሸነፍ ችለዋል። እንዲሁም
ሁለቱም የእንግሊዝ ክለቦች በሻምፒዮስ ሊጉ ሩብ ፍጻሜውን ለመቀላቀል ስፐርሶች በሜዳቸውና ከሜዳቸው ውጪ የጀርመኑን ዶርትሙንድን ያሸነፉበት ገድል፤ በአንጻሩ ቀያዮቹ ባየር ሙኒክን ከሜዳቸው ውጪ ሦስት ለአንድ በማሸነፍ ከውድድር በማስወጣት ያሳዩት አስደናቂ ብቃትና ወቅታዊ አቋም ማን ያሸንፍ ይሆን የሚለው ጨዋታውን ተጠባቂ እንዲሆን ተጨማሪ ምክንያቶች ሆነዋል፡፡ በአጠቃላይ ነገ በፕሪሚየር ሊጉ ሰባት ጨዋታዎች ሲካሄዱ፤ ከእነዚህ መካከል ወራጅ ቀጠና የሚገኘው ፉልሃም በደረጃ ሰነጠረዡ ሁለተኛ ደረጃ የሚገኝውን ማንቸስተር ሲቲን በክሪቨን ኮታጅ ስታዲየም የሚያስተናግድበትና በደረጃ ሰንጠረዡ አምስተኛ ደረጃ የተቀመጠው ማንቸስተር ዩናይትድ በኦልትራፎርድ ከዋትፎርድ ጋር የሚያደርጓቸው ግጥሚያዎች ይጠቀሳሉ። ዕሁድ ዕለትም ሊጉ ቀጥሎ ሲውል ካርዲፍ ሲቲ በሜዳው ቼልሲን ያስተናግዳል፡፡ ሰኞ
ዕለትም አንደ ቀሪ የሊጉ ጨዋታ የሚካሄድ ሲሆን፤ አርሴናል በኢሚሬትስ ስታዲየም ከኒውካስትል ዩናይትድ ምሽት አራት ስዓት ላይ ጨዋታቸውን የሚያካሁዱ ይሆናል። ፕሪሚየር ሊጉን የመርሲሳይዱ ሊቨርፑል በ76 ነጥብ ሲመራ፤ አንዳንድ ተስተካካይ ጨዋታ እያላቸው ማንቸስተር ሲቲ በ74፣ ቶተንሃም ሆትስፐር በ61 እና አርሴናል በ60 ነጥብ ከሁለተኛ እስከ አራተኛ ያሉትን ደረጃዎች ይዘዋል፡፡ ካርዲፍ ሲቲ፣ ፉልሃም እና ሀደርስፊልድ ታውን ደግሞ ከ18ኛ እስከ 20ኛ ያሉትን የመጨረሻዎቹን ሦስት ደረጃዎች ይዘው ወራጅ ቀጠና ውስጥ ይገኛሉ፡፡አዲስ ዘመን መጋቢት 20/2011

ሶሎሞን በየነ

